ส่วนที่ 1

ข้อมูลสรุป Executive Summary

บริษัท ปทุมไรซมิล แอนด์ แกรนารี จำกัด (มหาชน) ชื่อย่อหลักทรัพย์ PRG
ได้จดทะเบียนจัดตั้งบริษัทขึ้นภายใต้ชื่อ บริษัท มาบุญครองไรซมิล จำกัด เมื่อวันที่ 27 กรกฎาคม
2522 โดยมีวัตถุประสงค์หลักคือ เพื่อเป็นโรงสีข้าวที่ใหญ่และทันสมัยที่สุดในทวีปเอเซีย
เพื่อส่งขายไปยังต่างประเทศ
และจำหน่ายภายในประเทศโดยเป็นบริษัทแรกที่ผลิตข้าวถุงภายใต้เครื่องหมายการค้า
“ข้าวมาบุญครอง”
และเป็นตราสินค้าแรกที่ประสบความสำเร็จในการขายและผู้บริโภคให้ความเชื่อถือในคุณภาพของสินค้า
ต่อมาบริษัทฯ ได้เข้าเป็นบริษัทจดทะเบียนในตลาดหลักทรัพย์แห่งประเทศไทย เมื่อวันที่ 13 กันยายน
2536 และจดทะเบียนแปรสภาพเป็นบริษัทมหาชนจำกัด เมื่อวันที่ 30 ธันวาคม 2536

ตั้งแต่ปี 2536 เป็นต้นมา ทางบริษัทฯ
ได้มีการขยายกิจการเพื่อรองรับจำนวนยอดขายข้าวถุงที่เพิ่มขึ้น โดยมีการจัดตั้งบริษัท ราชสีมาไรซ์
จำกัด ที่อำเภอสีคิ้ว จังหวัดนครราชสีมา ในปี 2539 เพื่อใช้ในโครงการคัดคุณภาพข้าวสาร
โดยรับโอนกิจการคัดคุณภาพข้าวสารจาก บริษัท ปทุมไรซมิล แอนด์ แกรนารี จำกัด (มหาชน)
เพื่อช่วยเพิ่มปริมาณการผลิตข้าวถุง ซึ่งได้รับการส่งเสริมจากคณะกรรมการส่งเสริมการลงทุน
(BOI) ต่อมาทางบริษัทฯ เห็นว่าควรที่จะผลิตถุงข้าวเอง ดังนั้นในปี 2540 ทางบริษัทฯ
จึงเริ่มก่อตั้งบริษัท สีมาแพค จำกัด ซึ่งมีที่ตั้งอยู่บริเวณเดียวกับบริษัท ราชสีมาไรซ์ จำกัด
โดยร่วมทุนกับผู้ถือหุ้นรายอื่น โดยทางบริษัทฯ ถือหุ้น 50% เพื่อผลิตถุงข้าวและบรรจุภัณฑ์อื่น ๆ
เพื่อจัดจำหน่ายให้กับกลุ่มบริษัท ปทุมไรซมิล แอนด์ แกรนารี จำกัด (มหาชน) และแก่ลูกค้าทั่วไป
บริษัท สีมาแพค จำกัด ได้รับการส่งเสริมจากคณะกรรมการส่งเสริมการลงทุน (BOI)
ในกิจการผลิตถุงพลาสติก

นอกเหนือจากข้าวถุง ตรา “มาบุญครอง” ที่เป็นสินค้าหลักของบริษัทแล้ว บริษัทฯ
ได้เล็งเห็นว่าควรจะเพิ่มมูลค่าแก่สินค้าพลอยได้อื่น ๆ ที่เกิดขึ้นจากการผลิตข้าวสารสำหรับข้าวถุง
ดังนั้นในปี 2542 ทางบริษัทฯ จึงได้ก่อสร้างโรงงานผลิตแป้งข้าว มูลค่า 90
ล้านบาทขึ้นเพื่อใช้ปลายข้าวของบริษัทเป็นวัตถุดิบหลักของโรงงานผลิตแป้งข้าว และนอกจากนี้ บริษัท
พีอาร์จี พืชผล จำกัด (ถือหุ้นโดย บริษัท ปทุมไรซมิล แอนด์ แกรนารี จำกัด (มหาชน) 99.99%)
ได้มีโครงการผลิตไฟฟ้าจากแกลบ เพื่อขายให้กับการไฟฟ้าฝ่ายผลิตแห่งประเทศไทย (กฟผ.)
เป็นผู้ประกอบการผลิตไฟฟ้าเอกชนรายเล็ก โดยมีมูลค่าโครงการรวม 265 ล้านบาท

การเปลี่ยนแปลงที่สำคัญของการประกอบธุรกิจในปีที่ผ่านมา

บริษัทฯ ยังคงดำเนินงานภายใต้นโยบายการใช้ทรัพยากรต่าง ๆ
ที่มีอยู่ให้เกิดประสิทธิภาพและประสิทธิผลสูงสุด
สำหรับในปีที่ผ่านมาบริษัทไม่ได้มีการเปลี่ยนแปลงภายในที่สำคัญมากนักแต่หากว่ามีการเปลี่ยนแปลงจากปัจจัยภายนอกที่ส่งผลกระทบต่อธุรกิจโดยเฉพาะวิกฤตด้านอาหารและพลังงาน
ซึ่งไม่เพียงส่งผลกระทบต่อเศรษฐกิจในระดับมหภาคเท่านั้นแต่ยังส่งผลกระทบทั้งในระยะสั้นและระยะยาวของบริษัท
โดยผลกระทบระยะสั้นนี้ได้ก่อให้เกิดผลประกอบการที่ดีเพิ่มขึ้นสำหรับบริษัทในปีนี้
แต่ผลระยะยาวนั้นยังไม่สามารถที่จะบอกได้ว่าจะส่งผลกระทบในด้านใดให้แก่บริษัทบ้าง
แต่บริษัทก็ได้เตรียมพร้อมสำหรับการรับกับผลกระทบดังกล่าวไม่ว่าจะเป็นในด้านดีหรือไม่ดีก็ตาม

ธุรกิจโรงสี
ได้ดำเนินการพัฒนาให้สามารถสีข้าวเปลือกหอมปทุมธานีแทนการซื้อข้าวสารและได้ปรับปรุงการสีข้าวกล้องหอมมะลิให้มีประสิทธิภาพเพิ่มขึ้น

ธุรกิจข้าวถุง ได้เพิ่มสายการผลิตข้าวถุงหอมมะลิที่โรงงานบรรจุข้าวถุงนครราชสีมา
เพื่อลดต้นทุนการขนส่งวัตถุดิบและสินค้าสำเร็จรูปซึ่งแฝงต้นทุนการขนส่งวัตถุดิบไว้ด้วย

ธุรกิจส่งออก บริษัทคู่ค้าหลักในประเทศสเปนได้ขยายการดำเนินงานมายังประเทศไทย
เพื่อเป็นผู้ส่งออกสินค้าด้วยตนเอง เป็นเหตุให้ยอดส่งออกของบริษัทลดลง
แต่ก็ได้มีการรับจ้างผลิตภายในประเทศให้แก่ลูกค้ารายเดิม และได้หาลูกค้าอื่น ๆ เพิ่มเติม

นอกจากนี้ในส่วนของธุรกิจอื่น ๆ บริษัทฯ ยังได้ศึกษาความเป็นไปได้การเพิ่มมูลค่าของสินค้าหลัก
และสินค้าพลอยได้ เช่น การเพิ่มมูลค่าน้ำมันรำดิบให้เป็นน้ำมันรำข้าวสำเร็จรูปเพื่อประกอบอาหาร
การนำเอาขี้เถ้าจากการผลิตไฟฟ้าไปผลิตสารสังเคราะห์ Zeolite เพื่อใช้ในอุตสาหกรรมต่าง ๆ
รวมถึงศึกษาความเป็นไปได้ในการย้ายฐานการผลิตไปที่นครราชสีมา
เพื่อเป็นศูนย์กลางการผลิตทำให้ต้นทุนการผลิตลดลงและเพิ่มประสิทธิภาพในการบริหารจัดการ
และในปี 2551 นี้
บริษัทได้รับรางวัลอันดับหนึ่งจากสำนักงานนวัตกรรมแห่งชาติในสาขาธุรกิจนวัตกรรมดีเด่นประจำปีสำหรับผลิตภัณฑ์ข้าวกล้องงอกหอมมะลิเสริมสุขภาพ
(GABARice) ซึ่งบริษัทมีโครงการวิจัยร่วมกับบริษัท ธวัชชัย อินเตอร์ไรซ์ จำกัด
โดยได้รับทุนส่งเสริมจากสำนักงานนวัตกรรมแห่งชาติและเพื่อให้เกิดประโยชน์ถาวรบริษัทจึงได้จัดตั้งบริษัทย่อยร่วมกับพันธมิตรทางธุรกิจชื่อว่า
บริษัท อินโนฟู้ด (ไทยแลนด์) จำกัด
เพื่อผลิตและจำหน่ายผลิตภัณฑ์ดังกล่าวทั้งในประเทศและต่างประเทศเพิ่มเติมภายใต้ตราสินค้า
“มาบุญครอง พลัส”

บริษัทฯ จะยังคงความต่อเนื่องในการพัฒนางานในด้านต่าง ๆ
เพื่อรองรับการเติบโตที่ยั่งยืนสำหรับธุรกิจต่อไปอย่างไม่หยุดยั้ง
และจะพยายามสร้างมูลค่าเพิ่มทางธุรกิจทุกชนิดที่มีเพื่อประโยชน์ต่อทั้งท่านผู้ถือหุ้นและสังคมสืบไป